Israel got'ı̨į̀ gıgha dzędeè Passover ts'ǫ̀ hawe ekò Zezì kǫ̀ta Jerusalem ts'ǫ̀ ajà.
Ekǫ Nǫ̀htsı̨kǫ̀-gocho gà dǫ t'asìı ełeghǫ nàgeehdì nǫǫ̀.
Ejıe,
sahzǫ̀ą,
k'àba hanıı ełeghǫ nàgeehdì,
eyıts'ǫ dǫ mǫ̀hdaa ladà k'e sǫǫ̀mba ehdagele ghǫ geèhkw'e,
Zezì goaɂı̨.
Eyıt'à tł'ı t'à dekwa whehtsı̨,
Nǫ̀htsı̨kǫ̀-gocho gà gots'ǫ,
sahzǫ̀ą eyıts'ǫ ejıe hazǫǫ̀ xàgodeèzhì.
Ladà k'e sǫǫ̀mba ehdagelee sìı goghǫ kwìteyeèhde t'à satsǫ̀ą hazǫǫ̀ dèè k'e ts'ǫ̀ nałayeèhtł'ı.
Dǫ k'àba lanıı gıghǫ nàèdìı sìı gots'ǫ̀ hadı,
“Dıı hazǫǫ̀ xàahwha!
Setà wekǫ̀ nàedìı k'è goahtsı̨ ha nıìle,”
gòhdı.
Wecheekeè Nǫ̀htsı̨ Nı̨htł'è k'e dıı hanì dek'eèhtł'è gınadì:
“Nekǫ̀ nezı̨į̀ wek'èhdì ha ghǫ hòtł'ò anı̨hwhǫ,”
dek'eèhtł'è.
Zezì hajà t'à Israel got'ı̨į̀ mǫ̀hdaa hagıìhdı,
“Amìı wedahxà anet'ı̨?
Godaà enıìyah nechàa hòwheęhtsı̨ nı̨dè wek'èts'eezǫ ha,”
gıìhdı.
Zezì gots'ǫ̀ hadı,
“Dıı Nǫ̀htsı̨kǫ̀-gocho wedıhoahtsı̨ nı̨dè,
taı dzęę̀ k'ehǫǫwo nı̨dè nagohtsı̨ ha,”
gòhdı.
Eyıt'à Israel got'ı̨į̀ hagıìhdı,
“Dı̨ènǫ-daats'ǫ̀-ek'ètaı xo t'à dıı Nǫ̀htsı̨kǫ̀-gocho gogehtsı̨ hǫt'e.
Taı dzęę̀ t'à kǫ̀ nagoı̨htsı̨ ha nı̨ı̨dı nì?”
gıìhdı.
Nǫ̀htsı̨kǫ̀ ghǫ goı̨dee sìı edezhį̀į̀ ghǫ godeè-adı ı̨lè.
Zezì naìdà tł'axǫǫ̀ wecheekeè eyı hadıı sìı gınadì.
Eyıt'à Nǫ̀htsı̨ Nı̨htł'è k'e ayìı dek'eèhtł'èe eyıts'ǫ Zezì weyatıì gıgha ehkw'ı-ahodıì agejà.
Zezì,
dzędeè Passover gha kǫ̀ta Jerusalem wheda ekò,
dǫ łǫ Zezì enıìyah łǫ eghàlaı̨dà gıaɂı̨,
eyıt'à ehkw'ı adı gı̨ı̨wǫǫ̀ agejà.
Hanìkò Zezì dǫ hazǫǫ̀ goınì k'èezǫ ts'ıhɂǫ̀ deghàà dǫ ghàdìhtè ha nıwǫ-le.
Dǫnì k'èezǫ t'à,
dǫ ghǫ wets'ǫ̀ hats'edı-le kò dǫ gıdzeè k'èezǫ hǫt'e.